《次韵顺上人登寿宁阁》
宋代·释道潜

昔过广陵日，兹楼亦盘桓。飞甍切星斗，鸿鹄争危栏。

恍若随扶摇，九万直上抟。下视古帝基，萧条空湠漫。

当时竞豪华，人物镂绮纨。孰谓千载后，故宫半耕残。

城西旧辇道，缭绕犹屈盘。咫尺见萤苑，枯桑生昼寒。

阎闾岂复隘，狐兔穴已宽。楚楚但乔木，萋萋无寸山。

苟非壮士怀，往往不忍看。青旗催画角，回首送飞翰。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。